


Prasības personas attēlam pagaidu ceļošanas dokumentā

Lai nodrošinātu kvalitatīva pagaidu ceļošanas dokumenta izdošanu, personas, kura iesniedz dokumentus pagaidu ceļošanas dokumenta saņemšanai, iesniegtajai fotogrāfijai un personas izskatam tajās vai personas digitālajam attēlam jāatbilst šādām prasībām:

1. Personas izskats attēlā:
1.1. galvas pozīcija – pretskats;
1.2. acis atvērtas, nav aizsegtas ar matiem;
1.3. sejas izteiksme – dabiska, ikdienišķa, neitrāla;
1.4. acu skatiens – neitrāls, vērsts kamerā;
1.5. sejas abas puses vienādi apgaismotas un redzamas vienādi skaidri;
1.6. sejas un galvas apgleznojumi un rotājumi, kas apgrūtina personas atpazīstamību, nav atļauti;
1.7. uz personas sejas nav atspīduma;
1.8. uz sejas nav ēnas;
1.9. ja persona valkā brilles, tad pasē redzamajā attēlā:
1.9.1. personas acis redzamas skaidri, tās nav aizsegtas ar briļļu ietvariem;
1.9.2. briļļu ietvari nav smagnēji, biezi, tie nedrīkst aizsegt sejas daļu;
1.9.3. briļļu stiklos nav atspulga;
1.9.4. briļļu stikli nav tonēti;
1.9.5. brilles nav noslīdējušas uz deguna;
1.10. persona ir bez galvassegas, izņemot gadījumu, ja persona reliģisku apsvērumu dēļ galvassegu valkā ikdienā un galvassega neaizsedz seju vai tās daļu;
1.11. personas apģērbs neaizsedz seju vai tās daļu.

2. Attēla fiziskie rādītāji:
2.1. attēla fons ir gaišs;
2.2. iedomātā līnija caur acu viduspunktiem ir paralēla attēla horizontālajai malai;
2.3. personas sejas attēls ir attēla centrā;
2.4. personas sejas attēls no zoda līnijas līdz matu augšanas līnijai (arī iedomātajai, ja personai nav matu vai tie aizsedz matu augšanas līniju) aizņem 70–80 % no attēla vertikālā augstuma;
2.5. nav redzamas citas personas vai priekšmeti;
2.6. fonā nav redzamas ēnas.

3. Personas attēla kvalitāte:
3.1. attēls ir skaidrs;
3.2. attēls ir ar labu izšķirtspēju;
3.3. attēls ir kontrastains un spilgts.

4. Prasības fotogrāfijai:
4.1. izmantots augstas kvalitātes gluds, spožs vai pusmatēts fotopapīrs;
4.2. ja attēls ir krāsains, tajā redzamās personas ādas tonis ir dabīgs un acis nedrīkst būt sarkanas;
4.3. persona fotografēta ne senāk kā pirms trim mēnešiem;
4.4. fotogrāfija nav izmantota iepriekšējā personas apliecinoša dokumenta izgatavošanai;
4.5. fotogrāfijas izmērs ir 1–3 mm lielāks par 35 x 45 mm; fotogrāfija ir bez smērējumiem un bez baltā stūrīša;
4.6. fotogrāfijas otrā pusē ir fotodarbnīcas spiedogs, kurā norādīts fotogrāfijas izgatavošanas datums;
4.7. fotodarbnīcas spiedogs nav redzams caur fotogrāfiju;
4.8. fotogrāfija ir skaidri fokusēta, tīra, bez burzījumiem un locījumiem;
4.9. attēls nav retušēts.

